Sisteme europene de sănătate

  

I. Introducere

 

Ca şi componentă a sistemelor de protecţie socială politica de sănătate a mers progresiv. Ea se sprijină pe mai multe principii:

· Fiecare cetăţean trebuie să fie asigurat după principiul obligaţiei

· Cetăţeanul cotizează după capacitaţile sale

· Asistenţa medicală în unele cazuri poate fi gratuită

  


Sistemul de sănătate poate fi analizat şi caracterizat ţinând cont de două aspecte importante: fluxul financiar şi organizarea sa. Fluxul financiar, indiferent de tipul sistemului sanitar comportă trei dimensiuni: terţul plătitor, furnizorul şi consumatorul sau pacientul. În funcţie de relaţiile care se stabilesc între aceştia se pot descrie mai multe modele de sisteme sanitare:

· Modelul cu plata voluntară directă

· Modelul de asigurare voluntară cu rambursarea pacienţilor

· Modelul de asigurare obligatorie cu rambursarea pacienţilor

· Modelul de asigurare voluntară contractuală

· Modelul public contractual

· Modelul de asigurare voluntară cu integrare între furnizor şi asigurat

 

 

Modelul cu plata voluntară directă

 

Reprezintă prima şi cea mai simplă formă a sistemului sanitar privat, fără asigurare, cu plata directă, din buzunar, pe baza tranzacţiilor directe între consumatorii şi furnizorii de servicii medicale.

Plata serviciilor depinde de capacitatea de plată. Atunci când veniturile sunt insuficiente, sau cheltuielile sanitare neaşteptat de mari, modelul nu asigură un acces adecvat şi echitabil la asistenţa sanitară. Acest model este satisfăcător doar pentru intervenţiile minore sau de rutină şi este utilizat în majoritatea sistemelor pentru plata medicamentelor.

 

Modelul de asigurare voluntară cu rambursarea pacienţilor 

 

 

Funcţionarea pieţelor medicale private poate fi întărită prin introducerea asigurărilor de sănătate voluntare. Modelul implică plata directă a furnizorilor, competiţie între companiile de asigurări, prime în funcţie de riscurile individuale, inexistenţa legăturii între furnizor şi asiguratori, rambursarea banilor pacienţilor pentru serviciile medicale acoperite de poliţele lor de asigurare.

Acest model este considerat superior plăţii directe, pacienţii putându-se asigura împotriva unor cheltuieli medicale neaşteptate prin intermediul primelor plătite. Acest sistem este întâlnit în SUA, dar foarte rar întâlnit în Europa. În Anglia şi Olanda sistemul este folosit în cazul asigurărilor de bunuri sau asigurărilor de viaţă.

  

Modelul de asigurare obligatorie cu rambursarea pacienţilor

 

Riscurile pot fi diminuate în cazul introducerii obligativităţii asigurărilor în funcţie de venit, fapt ce duce la fenomenul solidarităţii cei bogaţi cotizând şi pentru cei cu venituri mai mici. 

Are ca principii plata directă a medicilor de către pacienţi, prime în funcţie de venit, fonduri finanţatoare care nu sunt în competiţie, împărţirea cheltuielilor între pacient şi asigurator.

Deşi prin acest model se poate obţine o anumită echitate la accesul la serviciile sanitare şi plata lor, există şi o serie de probleme: cererea indusă de ofertă şi tendinţa spre costuri administrative mari. Elemente din acest model se întâlnesc în Belgia şi Franţa.

 

Modelul de asigurare voluntară contractuală

 

Pieţele europene au realizat de multă vreme aranjamente de asigurare voluntară care implică relaţii contractuale între asiguratori şi furnizorii independenţi. Aceste aranjamente permit anumitor furnizori să realizeze servicii medicale parţial sau total gratuite pentru membrii asiguraţi. Serviciile sunt furnizate liber pacienţilor, există competiţie între companiile de asigurări, competiţie între furnizori, dirijată de asiguratori şi nu de pacienţii individuali.

Acest model este întâlnit în diverse variante. Cracteristicile acestui model sunt: opţiunea consumatorilor este de obicei restrânsă de contractele încheiate cu anumiţi furnizori, asiguratorul are atât stimulentul cât şi mijloacele de a negocia servicii economice dar şi de calitate pentru consumatorii care cotizează.

În Europa modelul a fost abandonat deoarece se adresa în mare măsură salariaţilor, lăsând neacoperită o parte importantă a populaţiei. De asemenea, era nepopular printre medici, din cauza puterii financiare locale care îngrădea sensibil veniturile medicilor acestea fiind înlocuite de fondurile de asigurare obligatorie iar remuneraţia medicilor per act, cu tarife negociate central.

 

Modelul public contractual 

 

Acest model se regăseşte frecvent în schemele de asigurări obligatorii europene şi se evidenţiază prin servicii furnizate consumatorilor eligibili în mod liber, contribuţii obligatorii, legate de venituri, plata per act sau capitaţie prin intermediul fondurilor de asigurare către furnizorii independenţi.

Principala caracteristică a acestui model este aceea că terţul plătitor este un organism public, care are relaţii contractuale cu furnizori, astfel spus există o separare între finanţatori şi plătitori, frecvent metoda de plată fiind dependentă de calitatea şi cantitatea muncii prestate.

Modelul contractual public are multe din caracteristicile versiunii private. Menţine libertatea de alegere a furnizorilor de către pacienţi, deşi acest lucru depinde de natura clauzelor contractuale. Este modelul dominant pentru asistenţa primară în Germania, Irlanda, Anglia şi pentru spitalele din Germania, Olanda, Anglia şi parţial pentru Franţa şi Belgia, în jurul căruia se centrază cele mai multe din reformele de sănătate contemporane. 

 

Modelul de asigurare voluntară cu integrare între furnizor şi asigurator

 

La începutul pieţei medicale private europene unele grupuri de asiguratori au considerat mai util să angajeze medici cu salariu şi să fie şi proprietarii facilităţilor medicale, mai ales pentru asistenţa primară. 

Caracteristicile acestui model sunt: furnizarea de servicii liber pacienţilor, competiţia între asiguratori, prime voluntare fixe, integrare între asiguratori şi furnizori, iar libertatea de alegere a medicului de către pacienţi este limitată de alegerea companiei.

  

Modelul de asigurare obligatorie cu integrare între furnizare şi asigurare

 

Serviciile sunt furnizate direct către pacienţi, terţii plătitori sunt cuprinşi în organisme finanţatoare publice, de obicei autorităţi publice centrale sau locale, plata medicilor se face prin salarii , iar finanţarea din contribuţii legate de venituri, deseori impozite.

Este modelul dominant în Spania şi pentru spitalele publice din Franţa şi Irlanda. 

 

În ceea ce priveşte reţeaua de sănătate, pe plan internaţional, s-au impus două modele, modele care au constituit surse de inspiraţie pentru majoritatea statelor europene.

1. Există un sistem de protecţie adoptat de Regatul Unit şi Suedia care este numit adesea sistemul Beveridge şi care este un sistem naţional în care îngrijirile sunt accesibile tuturor iar finanţarea se face din impozit. Suma totală a indemnizaţiilor nu depinde de salariul anterior, iar îngrijirile de sănătate sunt garantate tuturor fără cotizaţie prealabilă. Gestionare sistemului este realizată de o administraţie profesionistă care rămâne sub controlul Parlamentului. 

În Marea Britanie, baza forfetară publică fiind mică este însoţită de de un complement (de 20% din salariu) depus de întreprindere şi, în afară de aceasta, se sprijină amplu pe fondurile de pensii alimentare şi pe asigurarea individuală finanţată de economie.


Modelul britanic a inspirat mai mult sau mai puţin Italia, Spania, Grecia şi Portugalia. Uniformitatea cotizaţiilor şi a prestaţiilor le situează pe acestea din urmă la un nivel minimal.

 

2. Un al doilea tip de protecţie s-a impus în Germania dar şi în ţările Benelux-ului. Cotizaţiile stabilite după muncă sunt gestionate de Case independente alese de cotizant. Sistemul nu este gestionat de stat, nu depinde de Parlament, ci de sindicalişti, care negociază cu medicii. Îngrijirile sunt stabilite prin contracte între profesiile medicale şi Casele de Sănătate, care reprezintă interesele cotizanţilor.

Sistemul de asigurare socială obligatorie asigură indivizii ca membrii de categorii socio-profesionale. Regimurile nu sunt universale, iar pensiile sunt legate de durata cotizaţiei şi a salariului.

 

Sistemul francez este destul de confuz. El afirmă universalitatea accesului la îngrijiri , libertatea profesiunilor medicale şi a alegerii medicului, gestiunea siguranţei sociale fiind făcută de către partenerii sociali. Dispozitivul depinde de o dublă putere de monopol, cel al caselor faţă de asiguraţi şi cel al sindicatelor profesionale, autorizate în exclusivitate să reprezinte asiguiraţii la consiliile caselor.

În timp ce în Germania sindicatele profesionale au înfrânat consumul medical, sindicatele franceze au făcut front comun cu sindicatele medicale privilegiind independenţa şi veniturile medicilor. 

Italia este de asemenea un caz original în măsura în care ţara s-a dotat în 1978 cu un serviciu naţional de sănătate organizat după modelul anglo-saxon, dar a cărui finanţare este încă parţial asigurată de cotizanţi. Dezvoltarea protecţiei sociale s-a făcut, ca şi în Germania, şi în Franţa, printr-o pluraliate de regimuri profesionale. 

 

 II. Sisteme de sănătate

 

 Organizarea şi finanţarea sistemelor de sănătate

 

 Atunci când se discută de alegerea unui sistem de sănătate trebuie să se ţină seama şi de rolul pe care statul, prin diferitele sale agenţii, îl are. Un sistem total, naţionalizat sau în întregime privatizat nu există. Există sisteme de sănătate liberale, sisteme naţionalizate şi sisteme intermediare.

Pentru Europa caracteristice sunt sistemele naţionalizate şi cele intermediare, sistemul liberal fiind caracteristic Statelor Unite ale Americii.

Sistemele naţionalizate au ca exemplu tipic Marea Britanie şi se caracterizează prin universalitatea accesului populaţiei la asistenţă medicală, o structură organizatorică ce reglementează accesul la specialist şi o finanţare majoritară din impozite de stat. Există şi un sistem privat, orientat spre profit atât în planul asigurărilor, cât şi al prestaţiilor medicale. În afară de Marea Britanie, Suedia beneficiază de un sistem asemănător, dar în Suedia privat este majoritar non-profit.

Spre deosebire de Anglia, Suedia beneficiază de descentralizare la nivelul fiecărei regiuni. Finanţarea provine mai ales din impozite generale 79%, ponderea asigurărilor fiind de 16%, iar 5% reprezentând finanţarea directă a utilizatorilor. Nu există alte forme de plată minimală pentru utilizarea serviciilor medicale publice. În schimb este solicitată o plată minimală pentru prescripţiile medicamentoase. Generaliştii sunt plătiţi pe baza capitaţiei, în funcţie de numărul persoanelor înscrise pe listele lor. În afară de aceasta generaliştii mai primesc o alocaţie, în funcţie de locul unde-şi desfăşoară activitatea şi o sumă pentru acte de medicină preventivă şi servicii precum vizitele la domiciliu sau cele din timpul nopţii, iar medicii din spitale sunt plătiţi prin salariu.

Sistemul intermediar , prin definiţie, combină anumite caracteristici ale celor două sisteme, respectiv universalitatea accesului, organizarea pluralistă a sistemului medical, practica medicală liberală şi o finanţare pluralistă, dar bazată mai ales pe cotizaţii.

În ceea ce priveşte asistenţa spitalicească, există o mare diversitate a ponderii sectorului public sau privat. Astfel, rolul sectorului public variază de la un maxim la minim (în Europa, Olanda - minim). Sectorul privat pentru profit poate atinge pragul maxim în Franţa, 26%. În sistemul francez , 63% din paturile de spital parţin sectorului public, restul asistenţei spitaliceşti, 37%, aparţine sectorului privat. Serviciile ambulatorii franceze sunt furnizate de medici care lucrează în cabinete private.

Taxele suportate direct de cetăţenii din sistemele intermediare sunt inferioare celor din sistemele liberale şi superioare celor din din sistemele naţionalizate. Cotizaţiile variază de la 74% în Franţa, la 60% în Germania.

În funcţie de sursele de finanţare şi de tradiţiile istorice în domeniul politicilor de sănătate au fost descrise trei tipuri de sisteme de sănătate

· Sistemul de asigurări sociale de sănătate –numit şi Sistem Bismark, bazat pe prime obligatorii de asigurare, dependente de venituri şi nu de starea de sănătate a celor asiguraţi; 

· Sistemul naţional de sănătate numit şi Beveridge, finanţat prin impozite;

· Sistemul voluntar de asigurări, caracteristic pieţei private de sănătate, cu finanţare privată, primele de asigurare fiind corelate cu riscurile asiguraţilor.

 

Principalele surse de colectare a fondurilor pentru asistenţa sanitară sunt: 

1. Impozite generale, care sunt colectate la bugetul de stat şi apoi se distribuie sectorului sanitar conform bugetului aprobat de organismul abilitat.

2. Primele de asigurare obligatorii pentru toată populaţia, indiferent de starea de sănătate a celor care plătesc; aceste prime reprezintă un procent fix din venitul celor asiguraţi, nefiind corelate cu riscurile de îmbolnăvire a celor care se asigură şi reprezintă un procent fix din venitul salariaţilor şi cel al firmelor;

3. Prime de asigurare voluntare, care sunt corelate cu starea de sănătate a persoanelor asigurate, sau altfel spus cu ricul de a se îmbolnăvi;

4. Plata directă a serviciilor medicale în momentul utilizării lor;

5. Plata prin salariu, în care personalul este plătit în funcţie de numărul de ore lucrate şi al cărei mare dezavantaj constă în aceea că nu există o corelare între volumul de muncă şi calitatea muncii;

6. Plata per capita prin care fiecare medic primeşte o sumă fixă pentru fiecare cetăţean ce se înscrie pe lista sa, indiferent dacă acesta se va îmbolnăvi sau nu;

7. Plata per act, în care medicii sunt plătiţi pentru fiecare activitate medicală prestată cu o sumă de bani. Principalul avantaj al acestei metode este acela că asigură o remuneraţie în concordanţă cu volumul de muncă depus, dezavantajul constă în costurile ridicate necesare administrării unui asemenea sistem.

Indiferent de tipul de sistem sanitar majoriatea statelor au aderat la următoarele principii de funcţionare a politicilor lor sanitare:

· Acces universal şi echitabil la un pachet minim de servicii de sănătate

· Eficienţă macro-economică - costurile asistenţei nu trebuie să depăşească o proporţie rezonabilă din PIB

· Eficienţă micro- economică - gama serviciilor oferite trebuie să garanteze rezultate bune în planul sănătăţii

· Libertate de alegere din partea pacienţilor

· Autonomia prestatorilor de servicii de sănătate

· Protecţia veniturilor - pacienţii nu trebuie să plătească servicii medicale prea scumpe în raport cu veniturile lor

· Implicarea statului în piaţa serviciilor medicale şi responsabilitatea sa pentru asistenţa sanitară a propriilor cetăţeni

Trebuie menţionat că nici o ţară nu îşi finanţează serviciile sanitare exclusiv printr-un singur mecanism, ci doar că unul din următoarele mecanisme este predominant la un moment dat:

· Finanţare guvernamentală pe baza impozitelor, fie ele naţionale sau locale 

· Asigurare socială de sănătate 

· Asigurare privată de sănătate 

· Plata directă a serviciilor de către pacienţi

 

 

2. Organizarea sistemelor de sănătate în statele 

Uniunii Europene

 


Austria

 


Legea privind asigurările sociale din Austria, Allgemeines Sozialversicherungsgesetz, adoptată în 1956, consacră dreptul la protecţie socială şi la sănătate. Sistemul austriac de sănătate cuprinde 99% din populaţie şi este structurat în patru mari categorii, în funcţie de riscul acoperit – asigurare de boală, asigurare de accidente, asigurare de viaţă, asigurare de somaj.


Sistemul de sănătate austriac este similar celui german, principalele diferenţe fiind cele privind prestarea directă a serviciilor şi negocierea onorariilor de către Camerele Regionale de medici sau de către asociaţiile de medici.


Austria se bucură de unul dintre cele mai bune sisteme de sănătate din cadrul Uniunii Europene. Sistemul de asigurări de boală cuprinde o gamă largă de servicii, iar din cei 63,35 de asiguraţi 50,3% se declară mulţumiţi de acest sistem.


Politica de sănătate se referă în egală măsură şi la ameliorarea în ceea ce priveşte sistemul de servicii spitaliceşti şi la o revigorare a rolului medicinei primare şi ambulatorii.


În 1997 populaţa Austriei a fost estimată la 8,1 milioane de locuitori. Procentul de tineri sub 20 de ani este de 23,7%, procentul persoanelor de peste 65 ani este de 14,6% , iar cel al persoanelor peste 75 de ani este de 6%. Contribuţia de şomaj este de 1,7%, una dintre cele mici din Uniunea Europenă.


Speranţa de viaţă este de 80,2 ani pentru femei şi de 73,9 ani la bărbaţi. Mortalitatea infantilă a fost stabilită la 5,1% pentru 1000 de naşteri şi este cu mult mai mică decât în Uniunea Europeană.


Austria este stat federal compus din 9 provincii – landuri, iar populaţia acestora variază între 270.000 şi 1,5 milioane locuitori. Sistemul de sănătate austriac este realizat pe împărţirea responsabilitaţilor între autorităţile federale şi cele provinciale.


Rolul Ministerului Sănătăţii se limitează la formularea cadrului general al politicii sănătăţii. Gestionarea şi administrarea serviciului de sănătate devine responsabilitatea autorităţilor provinciale.


Ministerul Muncii şi Afacerilor Sociale îşi exercită autoritatea în cazul asigurării pentru boală precum şi în controlul cazurilor de îmbolnăviri.


Uniunea Caselor de Asigurări de Sănătate – Hauptverband der Sozialversicherungstrager – este o instituţie influentă, responsabilă de fixarea taxelor pentru produsele prescrise, care stabileşte liniile generale cu privire la prestarea serviciului medical, coordonează diferite cazuri, etc.


Acest organism permite încheierea a trei tipuri de asigurări de urgenţă, de boală şi de protecţie socială.


Finanţarea sistemului de sănătate austriac se bazează pe asigurările în caz de boală 59%, fiscalitate 24%, asigurări private 7,5%. Cotizaţiile în cazul maladiilor sunt finanţate de către angajator sau de către angajat. 


Finanţarea spitalelor s-a modificat după 1995. Înainte de 1995 infrastructura era finanţată de proprietarul spitalului, provincia sau autoritatea locală, în unele cazuri primindu-se şi alocaţii din partea ministerului sănătăţii. După 1995, sistemul de plată a fost înlocuit de un proiect pilot pus în aplicare în 20 de spitale austriece , scopul acestuia fiind schimbarea sistemului spitalicesc. 


Medicii care lucrează în spital sunt salariaţi, iar onorariile sunt în principal stabilite în funcţie de gravitatea maladiei pe care aceştia o tratează, cât şi specializarea lor. Plata onorariilor este stabilită în urma convenţiei cadru încheiate între Uniunea Caselor de Sănătate şi Camerele Regionale ale Medicilor. În ceea ce priveşte baremul onorariilor pentru cabinetele stomatologice, acesta se stabileşte la nivel federal. 


Promovarea sănătăţii , precum şi măsurile de prevenire a îmbolnăvirilor reprezintă preocuparea principală a autorităţilor sanitare din Austria.


Începând cu 1992 măsurile de prevenire a îmbolnăvirilor au fost încorporate într-un sistem de securitate socială. Eforturile pentru depistarea unor maladii precum afecţiunile cardio-vasculare, cancerul, diabetul au devenit din ce în ce mai susţinute.


Prevenirea maladiilor a fost inclusă în planul naţional, pe lângă programele deja cunoscute fiind dezvoltate o serie de noi programe acolo unde acest lucru a fost necesar. Un aspect deosebit a fost acela că, acţiunile de prevenire au implicat şi un efort deosebit privind informarea şi documentarea referitoare la situaţia sanitară şi starea de sănătate a populaţiei.

 


Belgia 


Sistemul de sănătate belgian este fondat pe sistemul de asigurări sociale obligatorii, care acoperă toată populaţia şi cuprinde o gamă largă de situaţii medicale cu risc minor sau major. Sistemul este administrat de o Casă publică şi cinci organisme – Uniuni naţionale – de inspiraţie politică sau religioasă. Pacienţii sunt liberi să îşi aleagă medicul, care poate fi un generalist sau un specialist, iar accesul la serviciile spitaliceşti este direct. Personalul medical este suficient, astfel încât listele de aşteptere sunt inexistente. Sistemul belgian de sănătate a favorizat o oarecare inflaţie de oferte pe piaţa medicală.


Belgia este un stat cu o populaţie de 10 milioane de locuitori dintre care 24% sunt tineri de până la 20 de ani, 16% sunt persoane de peste 60 de ani, iar 6,3% persoane de peste 75 de ani.


Speranţa de viaţă este de 81 ani pentru femei şi 74,3 pentru bărbaţi. Mortalitatea infantilă a fost estimată la 6 decese la 1000 de naşteri. Din acest punct de vedere Belgia stă mult mai bine decât alte state ale Uniunii Europene.


Maladiile cardio-vasculare nu reprezintă în Belgia una din principalele cauze de deces, spre deosebire de alte state ale Uniunii Europene. Incidenţa SIDA a scăzut după 1994 şi reprezintă în acest moment 18 noi cazuri la 1 milion de locuitori.


Rolul guvernului în ceea ce priveşte politica de sănătate se limitează la a stabili reguli generale şi la finanţarea parţială a acestui sistem. La nivel ministerial şapte portofolii ministeriale se adresează sectorului sanitar.


Asigurările sociale sunt responsabilitatea Ministerului securităţii sociale. Ministerul sănătăţii publice şi al familiei poate reorganiza spitalele şi serviciile şi de asemenea poate achiziţiona tehnologie. 


Sistemul naţional de asigurări de boală obligatorii se aplică în special salariaţilor, funcţionarilor, pensionarilor şi persoanelor handicapate care reprezintă 88% din populaţie. Lucrătorii independenţi sunt asiguraţi în cadrul unui program distinct, dar care acoperă numai zona riscurilor majore. Pentru a beneficia de o protecţie împotriva oricărui tip de risc este nevoie de o asigurare complementară.


Protecţia socială, ca element al bunăstării este organizată pe bază ocupaţională iar la unele categorii mineri, comercianţi, navigatori se practică asigurarea împotriva tuturor riscurilor. Responsabilitatea administrativă revine instituţiilor publice şi agenţiilor care au autonomie în domeniu.Ca şi în Germania şi Franţa patronatul belgian suportă cea mai mare parte a fondurilor de asigurări, restul fiind împărţit între stat şi salariaţi. 


Programul naţional este realizat de o casă publică şi cele cinci organisme, dintre care două organisme domină la nivel naţional: Alianţa Naţională Creştină care acoperă circa 45% din populaţie şi Uniunea Naţională socialistă cu 27% din populaţie. 


Mijloacele financiare sunt repartizate de către Institutul Naţional de asigurări de boală şi invaliditate, compus din reprezentanţi ai prestatorilor, salariaţi şi reprezentanţi ai guvernului.


Finanţarea sistemului de sănătate se bazează pe cotizaţiile membrilor 36%, impozite 38%, alte venituri 17%, iar 9% din asigurări complementare şi fiscalitate indirectă.


Serviciile spitaliceşti publice sau private sunt direct finaţate de casele de asigurări de sănătate. Plata serviciilor ţine seama de un buget calculat în funcţie de capacitatea spitalului, activitatea desfăşurată în anul anterior precum şi caracteristica spitalului. Personalul medical şi infirmierele sunt remuneraţi după o metodă combinată între tarifele pe zi şi plata pe acte. 


Tarifele sunt negociate între casele publice şi medici, iar apoi sunt supuse spre aprobare ministerului. 

 


Danemarca

 


Danemarca, stat cu o protecţie socială de tip anglo-saxon, beneficiază de o protecţie socială asigurată de o bază universală unde nu există o demarcaţie precisă între ajutoare sociale şiservicii sociale. Atât asigurările sociale cât şi asistenţa socială sunt finanţate din impozitarea generală şi sunt administrate la nivel local. 


Începând cu anul 1973 toţi cetăţenii Danemarcei sunt cuprinşi în Serviciul naţional de sănătate, accesul fiind gratuit, iar finanţarea realizată din impozite. 


Organizarea serviciului de sănătate este delegată celor 14 comitete, în interiorul unui cadru politic definit de Guvern şi Parlament. Sistemul danez de sănătate este similar cu National Health Service din Marea Britanie.


Populaţia Danemarcei este estimată la 5,24 milioane de locuitori, iar densitatea acesteia este cea mai mare în comparaţie cu celelate state scandinave.


Speranţa de viaţă este de 78 de ani pentru femei şi de 72 de ani pentru bărbaţi şi este una dintre cele mai scăzute rate din Uniunea Europeană. Mortalitatea infantilă a fost estimată la 5,2 decese la 1000 de naşteri. Cancerul şi bolile cardio-vasculare constituie principalele cauze de deces, iar în ceea ce priveşte incidenţa SIDA se înregistrează 31 de noi cazuri la 1 milion de locuitori.


Sistemul de sănătate danez se caracterizează printr-o descentralizare amplă. Responsabilităţile de organizare şi gestionare sunt desfăşurate de 14 comitete şi 275 municipalităţi, inclusiv Copenhaga şi Frederiksberg. Municipalităţile sunt responsabile de coordonarea sistemului de servicii de infirmerie şi asistenţă la domiciliu şi de prezentarea programelor de prevenire a îmbolnăvirilor.


Ministerul Sănătăţii, principala autoritate sanitară, este responsabil de coordonarea sistemului de sănătate, inclusiv în ce priveşte medicamentele şi acreditează ( concursuri, specializări) personalul medical. Rolul ministerului este totuşi limitat la a stabili liniile generale şi recomandările în domeniul politicii de sănătate. Consiliul Naţional de Sănătate condus de Directorul general al sănătătii este consultat în toate problemele ce ţin de sistemul sanitar. 


Tarifele medicale în cadrul sistemului ambulatoriu sunt negociate între Asociaţia Consiliilor de Sănătate şi Asociaţia Medicilor Generalişti, iar apoi supuse aprobării Guvernului.


Protecţia sănătăţii şi prevenirea îmbolnăvirilor sunt coordonate de Ministerul sănătăţii, punerea lor în aplicare se realizează la nivelul comitetelor şi municipalităţilor şi este asigurată de generalişti. Regimul naţional de asigurări de sănătate cuprinde un larg evanai de măsuri de prevenire a îmbolnăvirilor. Prioritatea o reprezintă măsurile de prevenire a cancerului, maladiilor cardio-vasculare, accidentelor şi bolilor mintale.

 


Finlanda

 


Sitemul finlandez de sănătate se caracterizează pe o planificare publică şi o finanţare susţinută mai ales de impozite. Oferă o acoperire universală pentru o gamă largă de servicii de sănătate.


Administrarea, planificarea şi gestionarea sistemului sunt responsabilităţile celor 455 de municipalităţi urbane sau rurale. Reforma din 1993 referitoare la serviciile de sănătate a diminuat în mare măsură intervenţia statului.


Sănătatea şi reglementarea sistemului sanitar reprezintă o prioritate pentru politica finlandeză. Indicatorii de sănătate sunt similari celor înregistraţi în Uniunea Europeană, dar încă mai sunt probleme la nivelul mortalităţii infantile sau a suicidului.


Ultimul deceniu a fost marcat de delegarea la nivel local a anumitor atribuţii în ce priveşte politica de sănătate .


 Finlanda este un stat cu o populaţie de aproximativ 5 milioane de locuitori. Speranţa de viaţă este de 80 de ani pentru femei şi 73 de ani pentru bărbaţi. Într-un clasament al cauzelor de deces maladiile cardio-vasculare ocupă primul loc, iar incidenţa SIDA este de 4,5 noi cazuri la 1 milion de locuitori.


Ministerul afacerilor sociale şi sănătăţii, responsabil cu politica socială şi politica de sănătate, stabileşte priorităţile naţionale. Ministerul stabileşte cadrul pentru elaborarea reformelor şi controlul punerii lor în aplicare.


Începând cu 1997 Finlanda este împărţită în 5 provincii plus o regiune autonomă, Insula Aland. La nivel local cele 455 de municipalităţi dotate cu un Consiliu se ocupă de punerea în aplicare a politicii de sănătate. Procesul de decizie diferă de la municipalitate la municipalitate. Tendinţa generală este aceea de a delega responsabilităţile la un nivel ierarhic inferior şi anume Consiliilor sanitare.

Pentru planificarea serviciilor spitaliceşti ţara a fost divizată în 21 de districte, spitalul universitar din Helsinki formând o entitate distinctă. Fiecare district este dotat cu un Consiliu în care membrii sunt numiţi de municipalităţi. 


Serviciile spitaliceşti sunt responsabilitatea municipalităţilor. Pacienţii se pot adresa direct spitalului. În Finlanda funcţionează 416 spitale, dintre care 5 universitare, 17 centrale şi 30 de spitale fără specialitate.


Reforma din 1993 referitoare la serviciile publice a modificat în mare măsură şi cadrul financiar şi organizaţional în interiorul sistemului de sănătate.


Unul din principalele obiective ale acestei reforme a fost reducerea intervenţiei statului în administrarea serviciului de sănătate şi corelativ acestuia întărirea responsabilităţilor delegate eşalonului local. Rolul municipalităţilor încă este în discuţie, dar cu siguranţă la finalul acestui proces de reformare a sistemului sanitar şi acesta va fi bine definit.

 
Franţa

 


Modelul francez se caracterizează prin aceea că este rezultatul unei combinaţii complexe a sectorului public cu cel privat. Sistemul a fost fondat pe asigurarea obligatorie de sănătate şi apoi completat cu măsuri privind asigurările voluntare.


Acoperirea este universală, iar sectorul spitalicesc şi medicina ambulatorie oferă o gamă variată de servicii. Statul supraveghează şi autoadministrează trei fonduri separate, care acoperă cazurile de boală, alocaţiile şi ajutoarele pentru familiile ce au nevoie de ele şi pensiile de bătrâneţe. Asistenţa socială organizată la nivel local este acoperită în principal de venitul minim de inserţie, program introdus în 1990 pentru integrarea anumitor categorii de populaţie sărace. 


Franţa are o populaţie de 58 milioane locuitori, iar nivelul sănătăţii, din punctul de vedere al indicilor de sănătate, este foarte bun. Speranţa de viaţă este de 82 de ani femei şi de 74 de ani pentru bărbaţi.


Maladiile cardio-vasculare şi cancerul sunt principalele cauze de deces (33% respectiv 27%). Din nefericire şi incidenţa cazurilor de SIDA a rămas la un nivel ridicat, 72 de noi cazuri la 1 milion de locuitori.


Statul îşi asumă responsabilitatea de a-şi proteja toţi cetăţenii. Guvernul se ocupă de ansamblul sistemului de protecţie socială şi de controlul relaţiilor între diferite organisme, îşi exercită tutela asupra sectorului spitalicesc şi se ocupă de formarea cadrelor sanitare.
Ministerul muncii şi solidarităţii împreună cu Secretariatul de Stat al Sănătăţii asistate de organisme ca Agenţia Medicamentelor, Agenţia Franceză a Sângelui formează pilierii politicii de sănătate la nivel naţional. Înaltul comitet al sănătaţii publice prezidat de ministrul sănătăţii fixează obiectivele sănătăţii publice. Agenţia Naţională de acreditare şi evaluare a sănătăţii are misiunea de a evalua calitatea practicii medicale şi performanţele din sistemul public sau privat de sănătate.


La nivel regional cele 22 de Direcţii regionale ale problemelor de sănătate şi afaceri sociale pun în aplicare planul sanitar şi de asemenea exercită tutela lor asupra instituţiilor spitaliceşti şi organismelor de securitate socială.


Finanţarea regimului sanitar este dominată de cotizaţii ale angajatorilor şi ale salariaţilor, iar sistemul de asigurări de sănătate acoperă circa 74% din persoane.

Francezii au posibilitatea alegerii tipului de serviciu medical dintr-o gamă largă de servicii primare sau secundare , iar libertatea de alegere nu este condiţionată de anumite limite. 

 

Germania


Între 1945-1990, Germania a fost divizată în două state, Germania Federală şi Germania de Est, iar sistemele de sănătate, structura şi funcţionarea lor erau diferite. După reunificare sistemele de sănătate au fost reformate, astfel încât acestea să ajungă la un numitor comun.


Modelul german este fondat pe sistemul de asigurări sociale obligatorii, fondatorul acestui sistem fiind Bismarck la 1883. De la înfiinţarea sistemului acesta nu a cunoscut transformări esenţiale ci doar reforme pentru o mai bună structurare. În anii 80 Germania a fost unul dintre puţinele state membre ale Comunităţii Europene care a redus cheltuielile de protecţie aducându-le la nivelul mediei europene.


Germania are o populaţie de circa 82 milioane de locuitori. Speranţa de viaţă este de 73,6 ani pentru bărbaţi şi 79,9 ani pentru femei. Mortalitatea infantilă este de 5 decese la 1000 de naşteri.


Cele mai frecvente cauze de deces se înregistrează din cauză maladiilor circulatorii sau suicidului, în Germania rata suicidului fiind cea mai mare din Uniunea Europeană. În ceea ce priveşte incidenţa SIDA, aceasta a fost estimată la 18,4 cazuri la 1 milion de locuitori şi reprezintă una din dintre cele mai reduse procente din Uniunea Europeană.


Consumul de tabac este de 37,4% în cazul bărbaţilor şi de 21,5% în cazul femeilor. 

Oganizarea şi finanţarea sistemului de sănătate german răspunde principiului tradiţional de solidaritate socială, descentralizării şi autogestionării. 

Rolul guvernului central se limitează la a furniza cadrul legislativ al acestui sistem, iar responsabilităţile executive revin landurilor. La nivel federal, instituţiile cheie din sistemul sanitar şi Ministerul Federal al Sănătăţii asistă, prin intermediul diferitelor organisme specifice, la punerea în aplicare a acestora. Consiliul Consultativ de Acţiune formulează recomandările şi dă avizele în chestiuni medicale şi economice, în cazul cercetării medicale.


Regimul asigurărilor acoperă 88% din populaţie. Afilierea este obligatorie pentru angajaţii ale căror venituri se găsesc sub plafonul stabilit. Asigurările sociale sunt reglementate la nivel federal şi cuprind o gamă largă de servicii. 

Asigurările sociale au constituit multă vreme principalul subiect al dezbaterilor politice din Germania. Deficitul în cazul asigurărilor sociale înregistrat în momentul unificării a exercitat o presiune considerabilă asupra economiei naţionale, de aceea restabilirea echilibrului a constituit o prioritate. Asigurările sociale s-au dezvoltat de-a lungul anilor, acoperind sănătatea, accidentele şi şomajul. Încpând din 1995 s-a introdus o nouă asigurare obligatorie de tratament, Pflegerversicherung, care acoperă populaţia vârstnică sau invalidă.

 

Grecia

 

Sistemul de sănătate grec se axează pe sistemul asigurării sociale obligatorii şi este finanţat din cotizaţii ale întreprinderilor şi salariaţilor şi de impozite. Sistemul grec nu se încadrează în nici unul din sistemele cunoscute, cel german sau cel englez, deşi iniţial sistemul de sănătate grec a avut ca model sistemul englez. Grecia a avut în ultimii ani cele mai scăzute niveluri de cheltuieli cu protecţia socială în cadrul Comunităţii Europene.

Serviciul naţional grec de sănătate ESY a fost creat în 1983 şi s-a bazat pe o reformă a serviciilor sanitare existente, cu scopul de a permite mai uşor accesul populaţiei la aceste servicii. 

Maladiile cardio-vasculare şi cancerul constituie principalele cauze de deces în Grecia, dar, în comparaţie cu alte state, incidenţa cancerului este mult mai scăzută. 

Ministerul sănătăţii defineşte cadrul general al politicii sanitare , iar Consiliul central al sănătăţii KESY, compus din reprezentanţii ai vieţii medicale, asistă ministerul , dă avize şi face recomandări cu privire la politica medicală şi activitatea de cercetare. Serviciile medicale sunt structurate pe 13 regiuni şi 52 de districte. Fiecare district are cel puţin un spital, iar centre universitare şi de formare medicală se găsesc în 7 regiuni. Organismele care se ocupă de asigurări sunt: Institutul de Asigurări Sociale IKA acoperă 50% din populaţie, Organizaţia pentru asigurări agricole OGA acoperă 25% din populaţie, iar Casa de comerţ, industrie şi a micilor întreprinzători TEVE - TAE acoperă 13%.

Spitalele publice ESY sunt în principal finanţate de la bugetul de stat, personalul spitalului este salariat, iar tarifele sunt fixate de Ministerul sănătăţii cu aprobarea Ministerului muncii şi securităţii sociale.

Reformele care au avut loc în anii 1994, 1995 şi 1996 au vizat îmbunătăţirea sistemului sanitar în ceea ce priveşte finanţarea, metodele de remunerare ale salariaţilor din sistemul sanitar, o mai bună repartizare a fondurilor, o mai bună coordonare între serviciile oferite de sistemul public şi cel privat, precum şi crearea unei reţele primare, gen medic de familie. Autonomia în teritoriu şi revigorarea capacităţii de gestiune sunt încă pe ordinea de zi.

 

Irlanda

 

Sistemul de sănătate irlandez este bazat pe liberul acces la serviciile sanitare şi un control public al acestor servicii.

Populaţia este în număr de 3, 55 milioane, iar speranţa de viaţă este de 78 de ani pentru femei şi 73 de ani pentru bărbaţi. Cauzele de deces sunt ,ca în majoritatea statelor europene, maladiile cardio-vasculare, dar în Irlanda acestea au cote mai ridicate decât în celelalte state. Incidenţa SIDA este de 25 noi cazuri la 1 milion de locuitori.

Asigurările de sănătate private sunt reglementate prin legea din 1994 cu privire la asigurări medicale. Legea menţionează faptul că persoanele asigurate vor primi în schimbul asigurării o gamă completă de servicii, în special persoanele în vârstă şi cele cu risc mare de îmbolnăvire.

Sistemul irlandez este un sistem centralizat, unde Ministerul sănătăţii este responsabil de securitatea socială, de dezvoltarea politicii de sănătate şi de planificarea serviciilor sanitare la nivel naţional.

Ministerul sănătăţii este asistat de Direcţia spitalelor şi de Direcţia sanitară naţională în ceea ce priveşte politica de sănătate şi funcţionarea serviciilor sanitare. La nivel regional serviciile sunt administrate de 8 Direcţii sanitare regionale care deservesc între 200.000 şi 1,2 milioane de locuitori, iar finanţarea este realizată în proporţie de 78% din fonduri publice.

  

Italia

 

Italia are o populaţie de 57 milioane de locuitori, procentul tinerilor de până la 20 de ani fiind de 24,6%, cel al persoanelor peste 65 de ani reprezintă 15% din totalul populaţiei, iar persoanele peste 75 de ani 6,2%.

Principalele cauze de deces în Italia sunt maladiile cardio-vasculare şi cancerul. În ceea ce priveşte SIDA, Italia deţine locul al doilea după Spania, cu 91,8 de cazuri la 1 milion de locuitori.

Serviciul Naţional de Sănătate Italian – Servitzio Sanitario Natzionale SSN – a fost instituit în 1978, pentru a facilita accesul tuturor persoanelor la serviciile medicale. Finanţarea este esenţialmente publică, combinând fiscalitatea cu asigurările sociale. Spre deosebire de sistemul britanic care a fost luat drept model, SSN este un sistem descentralizat. Parlamentul fixează nivelul de servicii minime care sunt garantate pe teritoriul întregului stat.

Punerea în practică, planificarea, finanţarea şi controlul sistemului de sănătate sunt responsabilităţile celor 21 de regiuni. 

Serviciile de sănătate din Italia sunt considerate ca inferioare la nivelul Uniunii Europene, din cauza diferenţelor înregistrate între Nord şi Sud , serviciile mai performante fiind cele din provinciile nordului. Acest lucru se datorează şi faptului că în general indicii socio-economici sunt mai favorabili locuitorilor din Nord decât celor din Mezzogiorno.

Serviciul naţional de sănătate ce se adresează întregii populaţii este administrat la nivel naţional, regional şi local şi este adesea criticat din cauza birocraţiei. SSN este format din Unitaţile Sanitare Locale – USL. Italia este divizată în 21 de regiuni plus regiunea autonomă Trentino-Alto–Adige compusă din provinciile Trente şi Bolzano.

Rolul guvernului central se reduce la determinarea(identificarea) fondurilor, mijloacelor financiare şi alocarea către provicii după aprobarea Parlamentului.

Consiliul Naţional al Sănătăţii este compus din reprezentanţii guvernului, regiunilor, administraţiei centrale, sindicalişti şi este condus de ministrul sănătăţii.

Finanţarea sistemului se realizează în mare parte din contribuţii publice (40,8% asiguirări sociale, 37,5% impozit).Sistemul italian, spre deosebire de sistemele celorlalte state din Uniune, este realizat pe o combinaţie între asigurările sociale şi prevederile sociale cu caracter universal, în care corporatismul şi patronatul continuă să joace un rol important.

În cursul ultimilor ani eforturile s-au orientat în principal pe dezvoltarea reţelei spitaliceşti şi o mai mare autonomie a acestora.

  

Luxemburg

 

Luxemburgul, cu aproximativ 400.000 de locuitori a împrumutat sistemul de securitate socială german. Schemele de asigurări sociale se diferenţiază astfel: asigurări de sănătate, maternitate, bătrâneţe, accidente industriale, boli profesionale.

Organizarea sistemului sanitar este responsabilitatea Ministerului sănătăţii. Asociaţia Spitalelor din Luxemburg oferă ajutor ministerului în materia planificării şi organizării serviciilor spitaliceşti.

Finanţarea sistemului se face prin contribuţii la Casele de asigurări, iar taxa pentru cotizanţi este stabilită de Uniunea Caselor de Sănătate.

Cea mai importantă reformă care a avut loc în 1992, s-a axat pe îmbunătăţirea sistemul de vizite la domiciliu pentru persoanele în vîrstă şi a sistemului de tratament ambulatoriu. 

Majoritatea populaţiei este înregistrată, prin asigurările de sănătate, la 9 case de asigurări. Cotizaţiile la asigurări sunt suportate de angajatori şi de salariaţi în părţi egale. Există anumite categorii de salariaţi care au asigurări profesionale speciale şi la care afilierea la o astfel de casă se face automat, în funcţie de statutul socio-profesional.

 

 Marea Britanie

 

 Serviciul Naţional de Sănătate – National Health Service NHS – a fost creat în 1948, iar finanţarea sa este în mare parte realizată din impozite. Sistemul de sănătate britanic a fost reformat la începutul anilor 90, când s-a încercat o delimitare a autorităţilor sanitare de district de gestionarii de fonduri General Fundhoders.

Starea de sănătate a populaţiei britanice este considerabil mai bună în ultimul deceniu, iar acest lucru se poate observa din indicii de sănătate, unii dintre cei mai buni din Uniunea Europeană.

Ca şi în restul ţărilor Uniunii Europene principalele cauze de deces sunt bolile cardio-vasculare, cancerul şi accidendele de circulaţie. Incidenţa SIDA a cunoscut o creştere dramatică în perioada 1984- 1994, obligând guvernul să dispună o serie de măsuri pentru stoparea acestui flagel. Măsurile luate au redus numărul de îmbolnăviri, acesta fiind acum de 24 noi cazuri la 1 milion de locuitori.

Responsabilitatea pentru buna funcţionare a sistemului o are Secretarul de stat al sănătăţii, care răspunde în faţa Parlamentului. Consiliul director al NHS este responsabil în faţa Secretarului de stat pentru îndeplinirea obiectivelor şi priorităţilor fixate în acord cu politica guvernului. De asemenea, Consiliul director distribuie fondurile către cele 106 autorităţi de district, care acoperă o populaţie între 250.000 până la 1 milion.

Finanţarea din impozite este de 95%, iar restul de 5% se realizează din alte contribuţii.

Programul lansat în anul 1992 cu privire la sănătatea naţiunii are ca prioritae promovarea sănătăţii, lupta împotriva maladiilor cardio-vasculare, a cancerului, a maladiilor mentale, a infecţiei cu HIV. Responsabilitatea pentru promovarea programului revine autorităţilor sanitare de district.

Alte obiective ale politicii sanitare se referă la ameliorarea calităţii serviciilor sanitare, la crearea unui sistem de informare medicală care să funcţioneze non stop (acesta a fost lansat în 1998), precum şi un sistem electronic modern şi o mai bună şi mai rapidă colaborare între farmacii şi spitale. 

 

Olanda

 

Sistemul de sănătate olandez se bazează pe asigurări de sociale şi asigurări private. Prima categorie de asigurări acoperă 62% din populaţie, iar cea de-a doua 31%. Un regim naţional medical special – Algemene Wet Bijzondere Ziektekosten AWBZ- acoperă riscurile în caz de catastrofe, maladii cronice, invaliditate şi tratamente psihiatrice. Sistemul de sănătate olandez este apreciat de populaţie, la cel mai recent sondaj olandezii declarîndu-se muţumiţi de acest sistem (72,8%), în comparaţie cu restul statelor din Uniunea Europeană unde media a fost de 50%. 

Olanda are o populaţie de 15,5 milioane de locuitori, iar speranţa de viaţă este de 80 ani pentru femei şi 74 de ani pentru bărbaţi. Decesele din cauza maladiilor cardio-vasculare sunt mult mai reduse decât în Uniunea Europeană, dar cele din cauza cancerului mult mai mari. Incidenţa SIDA este în scădere începând cu 1992, în 1996 înregistrâdu-se 25 de noi cazuri la 1 milion de locuitori.

Asigurarea de sănătate obligatorie Verplichte Ziekenfondsverzekering este administartă de 40 de case de asigurări, iar plafonul de cotizare este mult inferior celor practicate de alte state care au ca model sistemul bismarkian.

Finanţarea sistemului este asigurată de cotizaţiile la asigurări, completată de subvenţiile din partea statului şi cele directe de la pacienţi. Posibilitatea alegerii casei de asigurări conduce la o competiţie reală între acestea . Tarifele şi onorariile sunt negociate de casele publice sau cele private şi prestatorii de servicii medicale, dar plafonul tarifelor este stabilit de Guvern.

Serviciile spitaliceşti sunt finanţate dintr-un buget global alocat de organismele locale. Proiectul este calculat pentru fiecare instituţie în parte, în funcţie de activitate, personal şi planul de investiţii. 

Protecţia sănătaţii şi prevenirea îmbolnăvirilor sunt priorităţi , iar autorii progaramelor naţionale le promovează prin vaste campanii în care sunt implicate mai multe organisme.

Sistemul de sănătate olandez a cunoscut profunde schimbări în cursul ultimilor ani. Transformările au fost dictate în principal de ameliorarea şi eficientizarea ofertei de servicii de sănătate. Guvernul olandez încurajează stabilirea responsabilităţilor la latitudinea prestatorilor şi asociaţiilor din care fac parte. 

 

Portugalia

 

Portugalia este formată din 9,8 milioane de locuitori, dintre care 25% sunt tineri, 15% persoane de peste 65 de ani, şi 5,7% persoane peste 75 de ani.

Originile protecţiei sociale se plasează în 1978, iar Guvernul are responsabilitatea organizării, coordonării şi subvenţionării unui sistem de securitate socială unificat. La acestea se pot adăuga şi alte instituţii private non profit care sunt controlate de stat.

Asistenţa medicală este asigurată gratuit şi este administrată de un Serviciu Naţional de Sănătate. 

Serviciul Naţional de sănătate portughez – Servico National de Saude- SNS a fost instaurat în 1979 în ideea asigurării unei acoperiri prin asiguirări de boală toată populaţia. Sistemul de sănătate portughez este public, iar finanţarea se face din impozite. Portughezii sunt în mare parte nemulţumiţi de sistemul de sănătate la care cotizează. La începutul anilor 90 cheltuielile pentru asigurări sociale se situau mult sub media europeană.

O serie de măsuri legislative au fost luate în ultimii ani în vederea dezvoltării structurilor sanitare şi de ameliorare a nivelui serviciilor. Carenţele din sistemul public de sănătate au antrenat o creştere semnificativă a asigurărilor de sănătate în sistemul privat. 

 

Spania

 

Spania are o populaţie de 39,7 miloane de locuitori. Procentual, populaţia de până la 20 de ani este de 24%, persoanele de peste 65% 15,3%, iar populaţia de peste 75 de ani este de 7,9%. 

Principalele cauze de deces sunt maladiile cardio-vasculare, cancerul şi accidentele în rândul persoanelor de peste 35 de ani. Între 1981-1991 numărul de accidente de circulaţie a fost de 30% în cazul bărbaţilor şi 20% în cazul femeilor. În ce priveşte suicidul, rata acestuia este inferioară ţărilor din Uniunea Europeană, dar Spania deţine, din nefericire primul loc în ce priveşte infecţia cu virusul HIV. 

Actualul sistem de sănătate spaniol a fost instituit prin Legea privind serviciile de sănătate din 1986 , lege ce confirmă o dată în plus dreptul de a beneficia de îngrijiri medicale. Sistemul Naţional de Sănătate – Sistema Nacional de la Salud – SNS acoperă circa 98,5% din populaţie. Dezvoltarea sistemului s-a realizat şi datorită faptului că aplicarea lui s-a făcut la nivel regional şi fiecare regiune a putut aplica serviciul care răspundea cel mai bine necesităţilor. Instituirea SNS-ului a permis realizarea unei acoperiri extinse a serviciilor. Eficacitatea structurilor şi serviciilor sunt actualmente preocuparea majoră a statului spaniol, dar există şi o lungă listă de aşteptare ce cuprinde numeroase domenii. O ameliorare notabilă s-a remarcat în ultimii cinci ani şi datorită programelor dezvoltate şi noilor tehnologii introduse în interiorul sistemului.

Sistemul SNS este supravegheat de Institutul Naţional al Sănătăţi – INSALUD. INSALUD se ocupă de gestionarea instituţiilor de sănătate publică.

Cele 7 regiuni autonome Catalonia –1981, Andaluzia –1984, Ţara Bascilor şi regiunea Valencia – 1987, Navare şi Galicia – 1991, Canare – 1994, beneficiază de propriile lor sisteme de sănătate gestionate prin direcţiile de sănătate din cadrul guvernelor locale. Aceste departamente au autonomie deplină, planifică structura sanitară pentru regiunea respectivă, gestionează şi administrează serviciile din subordine.

Toate regiunile şi-au stabilit diviziunile serviciilor sanitare în funcţie de diferiţi parametri. Aceştia se referă la populaţie, factorul demografic, epidemiologie, factori socio-economici.

Ministerul sănătăţii şi al consumatorului stabileşte cadrul general de reglementări, politica naţională în domeniul sănătăţii, iar Consiliul sanitar coordonează schimbul de informaţii între autorităţile sanitare şi minister precum şi strategia aprobată în cadrul regiunilor autonome. 

 

Suedia

 

Serviciile de sănătate sunt considerate ca fiind componente cheie ale sistemului de protecţie socială din Suedia. În general populaţia are acces la o gamă variată şi completă de servicii, care sunt acoperite prin asigurări sociale, finanţate prin cotizaţii ale patronatelor.

Sistemul de sănătate suedez este caracterizat de descentralizare: 23 de consilii generale şi 3 municipalităţi joacă un rol important în planificarea, finanţarea şi prestarea de servicii de sănătate în interiorul teritoriului pe care îl gestionează.

Populaţia Suediei se ridică la 8 milioane de locuitori , iar speranţa de viaţă conform indicilor de sănătate este de 81 de ani pentru femei şi 76 de ani pentru bărbaţi.

Principalele cauze de deces rămân maladiile cardio-vasculare, cancerul şi accidentele înainte de 35 de ani. Incidenţa SIDA este estimată la circa 16 noi cazuri la 1 milion de locuitori.

Statisticile internaţionale menţionează faptul că starea sănătăţii, în rândul populaţiei suedeze este dintre cele mai bune, exceptând incidenţa bolilor cardio-vasculare.

Finaţarea şi prestarea de servicii sanitare sunt considerate în Suedia ca fiind responsabilitatea fundamentală a autorităţilor publice. Rolul guvernului este acela de a stabili cadrul politicii sanitare, iar Federaţia Consiliilor generale asigură coordonarea între consilii şi guvernele centrale.

La nivel central administrarea sanitară este partajată între Ministerul sănătăţii şi afacerilor sociale - Socialdepartamentet - şi alte organisme independente, dintre care cel mai important este Oficiul Naţional al Sănătăţii şi al Bunăstării Sociale – Socialstyrelsen. Acest organism este un veritabil centru naţional de expertiză şi îşi asumă rolul de de controlor al activităţii consiliilor generale, dar are în acelaşi timp şi funcţia de cercetare şi evaluare a dezvoltării în toate domeniile referitoare la politica socială şi cea de sănătate.

Finanţarea este realizată în urma colectării impozitelor de către consiliile generale şi acoperă în mare parte, 65%, necesarul în sistemul de sănătate. Restul finanţării provine de la stat 18%, din diverse fonduri publice, 10% şi asigurări private ,3%.

Autonomia de care se bucură consiliile generale se traduce printr-o mare diversitate în ceea ce priveşte organizarea reţelei sanitare şi modalităţile de punere în aplicare a serviciilor medicale.

Modelul pe care celelalte comitete l-au urmat a fost cel al Stockholm-ului unde schimbările au fost cele mai evidente, iar obiectivele s-au axat pe eficientizarea serviciilor şi reducerea listelor de aşteptare, cât şi introducerea unui nou sistem de rambursare.

